FI Euroopan unionin virallinen lehti L 30/40

KOMISSION PÄÄTÖS,

annettu 3 päivänä helmikuuta 2011,

tietyistä toimenpiteistä afrikkalaisen sikaruttoviruksen Venäjältä unioniin tapahtuvan leviämisen estämiseksi

(tiedoksiannettu numerolla K(2011) 503)

(ETA:n kannalta merkityksellinen teksti)

(2011/78/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 1 kohdan kolmannen luetelmakohdan,

sekä katsoo seuraavaa:

(1) Afrikkalainen sikarutto on kotieläiminä pidettyjen sikojen ja villisikojen erittäin tarttuva virusinfektio, joka voi levitä erittäin vakavasti ja nopeasti valtioiden rajoista piittaamatta.

(2) Venäjä on vuodesta 2007 lähtien ilmoittanut useista afrikkalaisen sikaruton tapauksista sioissa ja villisioissa kautta koko maan.

(3) Tammikuussa 2011 ilmoitettiin afrikkalaisen sikaruton puhkeamisesta lähellä unionin rajaa Pietarin alueella. Kyseisen taudin esiintyminen unionin rajan läheisyydessä aiheuttaa vakavan vaaran unionin kotieläinkannalle.

(4) Eläinten kuljettajan olisi varmistettava, että jokaisen eläinten kuljetukseen käytetyn ajoneuvon osalta pidetään neuvoston direktiivin 64/432/ETY (2) mukaisesti rekisteri, joka sisältää vähintään kolmen vuoden ajan säilytettävät tiedot puhdistuksesta ja desinfioinnista.

(5) Sikojen ja sianlihatuotteiden tuonti ei ole sallittua Venäjältä, mutta tautia aiheuttava virus säilyy elossa myös saastuneessa ympäristössä isäntäeläimen ulkopuolella ja voi kulkeutua unioniin sikoja kuljettaneissa ajoneuvoissa.

(6) Tämän vuoksi on tarpeen hyväksyä unionin tasolla tiettyjä suojatoimenpiteitä ottaen huomioon taudin leviämisen riski, viruksen selviäminen ympäristössä ja sen mahdolliset leviämisreitit. On erityisesti tarpeen varmistaa, että sikoja kuljettaneet ja unioniin Venäjältä tulevat ajoneuvot puhdistetaan ja desinfioidaan asianmukaisesti.

(7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Tässä päätöksessä tarkoitetaan ’karjankuljetusajoneuvolla’ ajoneuvoa, jota käytetään tai on käytetty sikojen kuljettamiseen.

2 artikla

Jäsenvaltioiden on varmistettava, että liikennöitsijä tai karjankuljetusajoneuvon kuljettaja antaa rajanylityspaikalla saapuessaan Venäjältä unioniin kyseisen jäsenvaltion toimivaltaiselle viranomaiselle tiedon siitä, että ajoneuvo on puhdistettu ja desinfioitu sen jälkeen, kun siitä on viimeksi purettu sikalasti.

Nämä tiedot voidaan antaa liitteessä I esitetyn ilmoituksen muodossa tai vastaavassa muodossa. Jos tiedot esitetään muussa muodossa, niihin on sisällyttävä kyseisessä liitteessä esitettävät seikat. Toimivaltaisen viranomaisen on säilytettävä ilmoituksen alkuperäiskappale ja liikennöitsijän tai karjankuljetusajoneuvon kuljettajan ilmoituksen jäljennös.

3 artikla

Sen jäsenvaltion, jonka kautta unioniin saavutaan, toimivaltaisen viranomaisen on tarkastettava unionin alueelle Venäjältä tulevat karjankuljetusajoneuvot sen määrittämiseksi, onko ne puhdistettu ja desinfioitu tyydyttävästi.

Jos puhdistaminen ja desinfiointi on suoritettu tyydyttävästi, toimivaltaisen viranomaisen on myönnettävä liitteessä II esitetyn mallin mukainen todistus. Liikennöitsijän tai karjankuljetusajoneuvon kuljettajan on säilytettävä todistuksen alkuperäiskappale ja toimivaltaisen viranomaisen todistuksen jäljennös.

Jos puhdistusta ja desinfiointia ei ole suoritettu tyydyttävästi, toimivaltainen viranomainen voi

a) evätä karjankuljetusajoneuvon pääsyn unionin alueelle tai

b) määrätä kyseisen karjankuljetusajoneuvon asianmukaisesti puhdistettavaksi ja desinfioitavaksi toimivaltaisen viranomaisen nimeämässä paikassa mahdollisimman lähellä kyseisen jäsenvaltion kyseistä rajanylityspaikkaa.

4 artikla

Tämä päätös on osoitettu kaikille jäsenvaltioille.

Tehty Brysselissä 3 päivänä helmikuuta 2011. Komission puolesta John DALLI Komission jäsen

(1) EYVL L 24, 30.1.1998, s. 9.

(2) EYVL 121, 29.7.1964, s. 1977/64.

LIITE I Liikennöitsijän / karjankuljetusajoneuvon kuljettajan antaman ilmoituksen malli Minä, …, joka toimii liikennöitsijänä / karjankuljetusajoneuvon kuljettajana, ilmoitan, että (lisätään rekisterikilven numero) — eläimet on viimeksi purettu seuraavassa paikassa: Maa, alue, paikka Päivämäärä (pp.kk.vv) Kellonaika (tt:mm) — purkamisen jälkeen karjankuljetusajoneuvo on puhdistettu ja desinfioitu. Puhdistaminen ja desinfiointi käsitti karjaosaston, lastaussillan, pyörät, ohjaamon ja purkamisen aikana käytetyt suojavaatteet/-saappaat. Puhdistaminen ja desinfiointi toteutettiin seuraavasti: Maa, alue, paikka Päivämäärä (pp.kk.vv) Kellonaika (tt:mm) — desinfiointiainetta käytettiin valmistajan suosittelemina pitoisuuksina (mainittava aine ja sen pitoisuus): … Päivämäärä Paikka Liikennöitsijän/kuljettajan allekirjoitus Liikennöitsijän / karjankuljetusajoneuvon kuljettajan nimi ja työosoite (suuraakkosin) …